Regioner

Regionerne er en inddeling af alle landområder inden for Verden. Typisk tales der om 13 regioner, mens andre inddelinger slår flere regioner sammen eller laver yderligere underinddelinger. Den notahmesiske regionsinddeling, som er den mest systematiske, inddeler i 13 regioner.

### Nohtol

En af de centrale regioner i Verden. Nohtol er hjem til storstæderne Notahm og Vihtam, hvilket gør den til en af de folkerigeste regioner i Verden. Naturen i næsten hele Nohtol er øde og gold som et resultat af ghittens høje koncentration tæt ved overfladen. Regionen er også det eneste sted i Verden, hvor folk har været succesfulde i udvindingen af koncentreret ghit.
Uden for de to storstæder er Nohtol tyndt befolket. De små og halvstore byer affolkes løbende, idet naturen bliver mindre venlig og antallet af landevejsrøverbander vokser. Regionen er hjem til det store ruinområde, oldstaden Nohtol.

### Tohponi

En region, der strækker sig fra Tohponibjergene i syd til Nohtol i nord. Tohponi er mest kendt for Det Hvide Bjerg, der af de lokale kaldes Tohpon, hvorfra regionen får sit navn. Det store hvide bjerg har givet anledning til mange forskellige mytologiske forklaringer, der typisk manifesteres i den tohponiske guddom, Tohpon, der beskytter egnen mod fremmede.
Tohponi er temmeligt tyndt befolket, med spredte landsbyer i Tohponibjergene og omkring Det Hvide Bjerg, mens regionens nordlige egne er hjem til få lidt større handelsbyer. Den vigtigste heriblandt er Rohlon, der ligger på storvejen mellem Notahm og Harkent.
Tohponi er desuden hjem til Rohlonhaverne, en koloni af klostre og haver vest for Rohlon, hvortil folk fra hele Verden rejser.

### Dingbe

Dingberegionen består af en strækning af Den Inderste Kreds kaldet Dingbebjergene, en lang kyststrækning med sand og strandbyer kaldet Miltronelkil, samt af et stort of frodigt slettelandskab. Storvejen mellem Notahm og Harkent løber langt igennem Dingbe på den kendte strækning, der kaldes for Dingbeslangen, som er hjem til mange aktive handelsstæder i varierende størrelser.

### Soerken

Soerkenregionen er den mest afsides region i Verden og omfatter øgruppen i Storehavet, hvorpå det gamle sørkerrige, Soerken, holdt til indtil sin undergang ved Soerkenborgs Fald. Der bor næsten ingen i Soerkenregionen, kun ekspeditionærer fra enten Harkent eller strandbykoalitioner og enkelte opdagelsesrejsende, som er strandet der uden kontakt til omverden. Grundet den lange afstand til fastlandet er Den Magiske Natur meget voldsommere i Soerken end i nogen af de andre regioner. Øerne huser både en vulkan, høje bjerge, frodige skove, dybe grotter og store søer, og både vejret og landmassen er ekstremt utilregnelige. Derudover findes også ruinerne af oldstaden Soerkenborg.

### Sortira og friseområdet

Sortira og friseområdet er en nordlig region i Verden, som er hjem til Frisefloddeltaet med storstaden Frisokapo, Sortirabjergene i nord og Sortirasletterne i vest. Den sydøstlige del af regionen kaldes friseområdet grundet Frisefloddeltaet. Dette er den mest folkerige del af regionen. Sortirasletterne- og bjergene er tyndt befolkede områder, og folk i Frisokapo og resten af Frisefloddeltaet føler sig ikke knyttet til disse egne.

Frisokapo er en handelscentral for hele regionen og naboregionerne, idet byen har direkte handelsrute via storvejen til Notahm i den sydlige naboregion Nohtol.

Frisefloddeltaet og Frisokapo er kendt for at være et kulturelt centrum i Verden med deres udbredte løgnekunst, arkitektur og magiske praksis. Sortirasletterne er kendt for at være et smukt men udstrakt terræn, hvor der er langt imellem landsbyerne.

### Saadvar

Saadvar kaldes Verdens nordligste region, omend langt det meste af Saadvar ligger syd for egne i Sortira. Saadvar og den østlige nabo Sortira og friseområdet kaldes ofte for søsterregioner, omend dette mest angår Sortira og ikke huer flodbbyggerne i det fjerntliggende Frisefloddelta.

Saadvar udgøres af Ibafloddeltaet i øst, Saadvarbjergene i nord, Rarviuskovene i nordvest og Saadvarsletterne i sydvest. Rarviuskovene er Verdens næststørste skovareal og er hjem til hurkolonien Rarviuhur. Ibafloddeltaet lægger bred til flest af de større bebyggelser i regionen, heriblandt regionens største by Iba, samt bjergpasbyen Buraavda.

Saadvarbjergene er hjem til den mystiske race Slaskerne, der først blev beskrevet i regionens berømte Saadvarske folkesagn og sidenhen af den akademiske Saadvarekspedition.